**Raahen Porvari- ja Kauppakoulu** on Raahessa toimiva toisen asteen oppilaitos, joka tarjoaa perustutkintokoulutusta peruskoulupohjaisille ja ylioppilaspohjaisille nuorille yhteiskuntatieteiden, liiketalouden ja hallinnon sekä luonnontieteiden aloilla. Lisäksi oppilaitos antaa aikuiskoulutusta sekä järjestää työvoimakoulutusta ja yritysten tilaamaa koulutusta. Aloittaessaan toimintansa RP&KK oli Suomen ensimmäinen opistotasoinen kauppaoppilaitos, joka perustettiin vuonna 1882.

| RP&KK:n vaiheita |
| --- |
| Vuosi | tapahtuma |
| 1863 | Johan Fellman allekirjoittaa 14. tammikuuta 1863 lahjakirjan Raahen Porvari- ja Kauppakoulun rahaston perustamiseksi. |
| 1882 | Oppilaitos aloittaa toimintansa 4. syyskuuta. |
| 1909 | Oppilaitos muuttuu suomenkieliseksi. |
| 1917 | Tulipalo marraskuussa vahingoittaa koulurakennuksen yläkertaa. |
| 1918 | Koulutyö keskeytyy 29. tammikuuta. Helmikuussa koulu otetaan kasarmiksi ja maaliskuusta kesäkuuhun siellä pidetään punavankeja. RP & KK:n poikaoppilaita osallistuu Suomen sisällissotaan valkoisten puolella. |
| 1922 | Kauppakouluosasto aloittaa toimintansa. |
| 1932 | Oppilaitos viettää 50-vuotisjuhliaan. |
| 1934 | Raahen Porvari- ja Kauppakoulurahasto muutetaan säätiöksi 16. helmikuuta. |
| 1962 | Ylioppilasosasto aloittaa toimintansa. |
| 1988 | Tutkintotavoitteinen aikuiskoulutus käynnistyy.  |
| 1998 | Raahen Porvari- ja Kauppakoulu liittyy mukaan Oulun Seudun ammattikorkeakouluun. Merkanttien koulutus päättyy.  |
| 1999 | Viimeiset peruskoulupohjaiset opistomerkonomit valmistuvat vuoden lopussa  |
| 1999-2003 | Oppilaitos antaa tradenomikoulutusta vuosina 1999-2003  |
| 2000 | Viimeiset yo-pohjaiset opistomerkonomit valmistuvat keväällä.  |
| 2001 | Datanomikoulutus alkaa. |
| 2007 | Oppilaitos viettää 125-vuotisjuhliaan syyskuussa. |

Raahen Porvari- ja Kauppakoulu tänään
-------------------------------------

Raahen Porvari- ja Kauppakoulu (RP&KK) on Raahen Porvari- ja Kauppakoulurahastosäätiön omistama yksityinen oppilaitos.

Raahen Porvari- ja Kauppakoulun vanha rakennus vuoden 2012 asussa.
RP&KK:ssa voi opiskella merkonomin tutkintoon johtavaa liiketalouden perustutkintoa asiakaspalvelun ja markkinoinnin, taloushallinnon tai toimistopalvelun ja tietohallinnon koulutusohjelmissa sekä datanomiksi valmistavaa tietojenkäsittelyn perustutkintoa informaatioteknologiapalvelujen ja markkinoinnin koulutusohjelmissa. Lisäksi aikuiskoulutuksena voi suorittaa näyttötutkintoperustaisia ammatti- ja erikoisammattitutkintoja. Koulun rehtorina toimii Tapani Piirala.

Oppilaitoksen toimitilat sijaitsevat Raahen keskustassa Merikadun varrella. Vuonna 1891 valmistuneen "vanhan puolen" on suunnitellut Sebastian Gripenberg. Ensimmäinen laajennusosa liitettiin vanhaan rakennukseen ja valmistui vuonna 1960. Toinen, erillisen rakennuksen muodostava tilalaajennus valmistui vuonna 1974 ja on arkkitehti Toimi Hämäläisen ja insinööri Jyrki Herkiän suunnittelema.

Oppilaitoksen historiaa
-----------------------

Raahen Porvari- ja Kauppakoulun vanha rakennus (kuva ennen vuotta 1933).
Raahen Porvari- ja Kauppakoulu on saanut alkunsa raahelaisten liikemiesten ja laivanvarustajien Johan Fellmanin ja Baltzar Fellmanin (k. 1850) aloitteesta ja heidän perustamansa rahaston, Raahen Porvari- ja Kauppakoulurahaston varoin.

### Varustajaveljesten testamentti ja koulun perustaminen

Baltzar Fellmanin kuoltua Johan lahjoitti rahastoon osuuksia kymmenessä eri purjelaivassa sillä varauksella "että ne [laivat] vielä ovat olemassa". Lahjoitusta alkoi hoitaa Raahen Kauppaseura. Oppilaitos tuli perustaa, kun lahjoitus saavuttaisi miljoonan markan arvon (v. 1864 rahassa).
Oppilaitoksen ensimmäiseksi johtajaksi valittiin maisteri Felix Heikel. Ensimmäisten oppilaiden "tutkinto" so. pääsykoe järjestettiin 4. syyskuuta 1882, josta tuli siten oppilaitoksen perustamispäivämäärä ja RP&KK:n vuotuinen juhlapäivä.

### Toiminnan käynnistyminen

Raahen Porvari- ja Kauppakoulun toiminnan käynnistyessä siinä oli yksi valmistava luokka eli reaaliluokka ja kaksi kauppaluokkaa. Oppilasmäärä luokkaa kohti oli noin 10. Ensimmäiselle kauppaluokalle edellytettiin 15 vuoden ikää ja viisiluokkaisen reaalikoulun tietoja. Valmistavalle luokalle pääsi 14 vuoden ikäisenä kansakoulun tiedoilla. 
Koska Johan Fellman oli itse saanut kauppaoppinsa Englannin Hullissa, veljekset korostivat, että opettajakunnan tuli olla mahdollisuuksien mukaan kansainvälistä. Niinpä koulun ensimmäinen englannin- ja ranskanopettaja oli sveitsiläinen Viktor Gaudard 
Porvari- ja Kauppakoulun perustaminen johti välillisesti myös kaksiluokkaisen alkeiskoulun perustamiseen kaupunkiin.

### Porvari- ja Kauppakoulu sisällissodan tapahtumissa

Vuosina 1918-1926 koulun johtajana työskenteli Leino Pentzin, joka sodan aikana oli valkoisten joukoissa ryhmänjohtajana. Koulun oppilaita osallistui sotatapahtumiin ainakin Vilppulan rintamalla. Maalis-kesäkuussa 1918 Raahen Porvari- ja Kauppakoulun alueella toimi Raahen vankileiri. Leirille kuljetettiin vankeja lähipitäjistä sekä kaupungista käydyn taistelun alkuvaiheista lähtien myös Tampereelta. Raahesta vangit siirrettiin Tammisaaren vankileirille.

Katso myös
----------

* Kaupan alan koulutus Suomessa

Lähteet
-------

* Pirhonen, Pentti (toim.): *Raahen Porvari- ja Kauppakoulun 100 v. juhlamatrikkeli*. Raahe:Raahen porvari- ja kauppakoulun rahasto, 1982. ISBN 951-99362-0-3.
* anon.: Raahen Porvari- ja Kauppakoulu juhlavuonna 2007 *rpkk.fi*.  2007.  Arkistoitu 25.9.2011.
* Haapala, Pertti & Hoppu, Tuomas (toim.): *Sisällissodan pikkujättiläinen*. Porvoo: WSOY, 2009. ISBN 978-951-0-35452-0.

### Viitteet

1. ↑  Pirhonen (toim.) 1982, 54, 56
2. ↑  Pirhonen (toim.) 1982, 54
3. ↑  Pirhonen (toim.) 1982, 69-70
4. 1 2  Raahen Porvari- ja Kauppakoulu juhlavuonna 2007, 5
5. ↑  Pirhonen (toim.) 1982, 25
6. ↑  Pirhonen (toim.) 1982, 245
7. 1 2 3 4 5  Raahen Porvari- ja Kauppakoulu juhlavuonna 2007, 7
8. ↑  Raahen Porvari- ja Kauppakoulu juhlavuonna 2007,8.
9. ↑  Raahen Porvari- ja Kauppakoulu juhlavuonna 2007, 8
10. ↑   (Arkistoitu – Internet Archive)
11. ↑  Pirhonen (toim.) 1982, 10-11
12. ↑  Pirhonen (toim.) 1982, 54-60, esim. 65
13. 1 2  Pirhonen (toim.) 1982, 60-61
14. ↑  Pirhonen (toim.) 1982, 52,59
15. ↑  Merenmaa, Martti: Muistelmia R.P.K:n oppilaiden sotamatkalta, teoksessa: Pirhonen (toim.) 1982. Raahen Porvari- ja Kauppakoulun 100 v. juhlamatrikkeli, s. 147
16. ↑  
Haapala, Pertti & Hoppu, Tuomas (toim.): *Sisällissodan pikkujättiläinen*, s. 339. Porvoo: WSOY, 2009. ISBN 978-951-0-35452-0.
17. ↑  Sisällissodan pikkujättiläinen 2009, 350

Aiheesta muualla
----------------

* Raahen Porvari- ja Kauppakoulun verkkosivut

* Kuvia tai muita tiedostoja aiheesta **Raahen Porvari- ja Kauppakoulu** Wikimedia Commonsissa